**Z A P I S N I K**

sa 6. sjednice Općinskog vijeća Općine Tompojevci, održane u prostorijama Općine Tompojevci, A.G. Matoša 9, Tompojevci, dana 26. siječnja 2022. godine s početkom u 14,00 sati.

**Sjednici su nazočni članovi Općinskog vijeća Općine Tompojevci**

1. Ivan Štefanac - predsjednik Općinskog vijeća
2. Antun Lukić - potpredsjednik Općinskog vijeća
3. Ivana Tomaš
4. Mihael Sabadoš
5. Robert Mesaroš
6. Zlatko Potočki
7. Dejan Ljikar
8. Branislav Mišljenović

**Odsutni članovi Općinskog vijeća:**

1. Tomislav Panenić – najavio izostanak zbog bolesti COVID-19
2. Mijo Horvatović- najavio izostanak zbog bolesti COVID-19

**Osim članova Općinskog vijeća, sjednici su nazočni:**

1. Milan Grubač – Općinski načelnik
2. Slavko Ždinjak - zamjenik općinskog načelnika iz reda pripadnika rusinske nacionalne manjine
3. Melita Bitunjac – administrativni tajnik
4. Andrea Horvatović – komunalni i poljoprivredni redar

Predsjednik Općinskog vijeća pozdravlja nazočne, utvrđuje da postoji kvorum za održavanje sjednice (nazočno 8 vijećnika od 10 vijećnika) i da se mogu donositi pravovaljane odluke.

Prije prelaska na dnevni red predsjednik Općinskog vijeća otvorio je raspravu o zapisniku sa s 5. sjednice Općinskog vijeća Općine Tompojevci, održane dana 22. prosinca 2021. Pita ima li primjedbi na zapisnik. Primjedbi na zapisnik nije bilo te je Općinsko vijeće jednoglasno sa 8 glasova ZA usvojilo Zapisnik.

Nakon usvajanja Zapisnika predsjednik Općinskog vijeća predlaže točke dnevnog reda

1. Odluka o prestanku mandata vijećniku Općinskog vijeća i početku obnašanja

vijećničke dužnosti zamjenika vijećnika u Općinskom vijeću Općine Tompojevci.

1. Prijedlog Odluke o izmjenama i dopunama Odluke o raspoređivanju sredstava za financiranje političkih stranaka i nezavisnih vijećnika u Općinskom vijeću Općine Tompojevci u 2022. godini
2. Prijedlog Odluke o načinu pružanja javne usluge sakupljanja komunalnog otpada na području Općine Tompojevci.
3. Prijedlog Odluke o naknadama vijećnika Općinskog vijeća Općine Tompojevci.
4. Prijedlog Odluke o izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci.
5. Prijedlog odluke o osnovici i koeficijentu za obračun plaće te drugim materijalnim pravima Općinskog načelnika i zamjenika Općinskog načelnika iz reda pripadnika rusinske nacionalne manjine Općine Tompojevci.
6. Godišnji plan razvoja sustava civilne zaštite na području Općine Tompojevci za 2022. godinu

Dnevni red jednoglasno prihvaćen (8 glasova „ZA“).

**Točka 1.**

Odluka o prestanku mandata vijećniku Općinskog vijeća i početku obnašanja

vijećničke dužnosti zamjenika vijećnika u Općinskom vijeću Općine Tompojevci

Predsjednik Općinskog vijeća poziva Mandatnu komisiju da podnese Izvješće.

Predsjednica Mandatne komisije Ivana Tomaš podnosi Izvješće o prestanku mandata vijećnice Amalije Lovrić i početku obnašanja dužnosti zamjenika vijećnika u Općinskom vijeću Dejana Ljikara koje čini sastavni dio ovog zapisnika.

Prima se na znanje Izvješće Mandatne komisije, te je time verificiran mandat članu Općinskog vijeća.

Nakon verifikacije mandata člana Općinskog vijeća, predsjedavajući izgovara tekst prisege, a član Općinskog vijeća ustaje i izgovara ”PRISEŽEM” te potpisuje tekst prisege.

**Točka 2.**

Prijedlog Odluke o izmjenama i dopunama Odluke o raspoređivanju sredstava za financiranje političkih stranaka i nezavisnih vijećnika u Općinskom vijeću Općine Tompojevci u 2022. godini

Pr**e**dsjednik Općinskog vijeća daje riječ Općinskom načelniku Milanu Grubaču, izvjestitelju ove točke.

Općinski načelnik – u Odluci o raspoređivanju sredstva za financiranje političkih stranaka i nezavisnih vijećnika u Općinskom vijeću Općine Tompojevci u 2022. godini koja je objavljena u „Službenom vjesniku“ Vukovarsko-srijemske županije br. 28/21, samo se mijenja članak 4. riječi „Amalija Lovrić - 110,00 kn“ zamjenjuju se riječima „Dejan Ljikar - 100,00 kn“.

Predsjednik otvara raspravu.

**Općinsko vijeće je bez rasprave jednoglasno sa 8 glasova „ZA“ donijelo**

**Odluku o izmjenama i dopunama Odluke o raspoređivanju sredstava za financiranje političkih stranaka i nezavisnih vijećnika u Općinskom vijeću Općine Tompojevci u 2022. godini**

**Točka 3.**

Prijedlog Odluke o načinu pružanja javne usluge sakupljanja komunalnog otpada na području

Općine Tompojevci

Predsjednik Općinskog vijeća daje riječ Općinskom načelniku Milanu Grubaču, izvjestitelju ove točke.

Općinski načelnik - je istaknuo da sukladno novom Zakonu o gospodarenju otpadom, jedinice lokalne samouprave su dužne donijeti odluku o načinu pružanja javne usluge sakupljanja komunalnog otpada na području Općine Tompojevci do 31.01.2022. godine.

Prilikom sastavljanja ove Odluke vodilo se računa da bude u skladu i sa Zakonom i sa Ugovorom o koncesiji (sadašnji koncesionar Komunalac d.o.o. Vukovar) a i potrebama korisnika usluge. Odluka je skoro identična prošloj. Mijenja se fiksni dio cijene sa 32,00 kune na 35,00 kuna i sa 58,00 kuna na 70,00 kuna. Naši građani prihvaćanjem i preuzimanjem kompostera za bio otpad ostvaruju popust od 3,00 kune, a pravne osobe od 12,00 kuna, tako da cijene ostaju iste kao i do sada. Cijene će možda biti i najmanje u Županiji.

Predsjednik otvara raspravu.

**Općinsko vijeće je bez rasprave jednoglasno sa 8 glasova „ZA“ donijelo**

**Odluku o načinu pružanja javne usluge sakupljanja komunalnog otpada**

**na području Općine Tompojevci**

**Točka 4.**

Prijedlog Odluke o naknadama vijećnika Općinskog vijeća Općine Tompojevci

Pr**e**dsjednik Općinskog vijeća daje riječ Općinskom načelniku Milanu Grubaču, izvjestitelju ove točke.Općinski načelnik - pojasnio je dosadašnju Odluku i prijedlog nove Odluke u kojoj se predlaže da Vijećnici Općinskog vijeća za rad u Općinskom vijeću i radnim tijelima Općinskog vijeća imaju pravo na paušalnu naknadu u neto iznosu od 400,00 kuna mjesečno. Vijećnik u mjesecu u kojem nije nazočio sjednici Općinskog vijeća gubi pravo na paušalnu naknadu, te sve vrijeme do ponovnog sudjelovanja na sjednici Općinskog vijeća. Predsjednik Općinskog vijeća za rad u Općinskom vijeću i radnim tijelima Općinskog vijeća ima pravo na naknadu u neto iznosu od 750,00 kuna mjesečno, a potpredsjednik Općinskog vijeća za rad u Općinskom vijeću i radnim tijelima Općinskog vijeća ima pravo na naknadu u neto iznosu od 600,00 kuna mjesečno. Očigledno je povećanje svih naknada, a posebno je pojasnio povećanje naknade predsjedniku i potpredsjedniku Općinskog vijeća, jer oni na poziv načelnika rade na terenu i odlaze na seminare, radionice, obljetnice, polaganje vijenaca i ostalo.

Predsjednik otvara raspravu.

Dejan Ljikar postavlja pitanje na inicijativu Tomislava Panenića (koji nije nazočan), što ako se dogodi situacija da vijećnik izostane iz opravdanih razloga, odnosno spriječen je zbog bolesti, smrtnog slučaja, poziva na sud i slično?

Općinski načelnik- U ovoj kao niti u prošloj Odluci nije sadržano da opravdani razlog omogući vijećniku da dobije paušal. Po zakonu čak paušal za vijećnike i ne mora biti. Pročitao je prijedlog vijećnika koji nije nazočan, koji je dao primjer naknada saborskim zastupnicima koji mogu opravdati izostanak zbog bolesti, smrtnog slučaja u obitelji, sudskog poziva i prisustvovanja društvenim, političkim i drugim skupovima, konferencijama i manifestacijama. Načelnik odmah odbacuje mogućnost opravdanog izostanka što se tiče političkih skupova, manifestacija i sl. jer smatra da je prisustvovanje sjednici Općinskog vijeća puno bitnije od navedenih skupova. A što se tiče bolesti, smrtnog slučaja i poziva za sud ako je većina suglasna može se nadodati.

Predsjednik Općinskog vijeća-slaže se da se nadoda opravdani izostanak samo u slučaju bolesti, smrti i sudskog poziva uz dokaze, ali da njima bude smanjena naknada na 300,00 kuna, jer ipak nisu prisustvovali sjednici. Ali može i ostati 400,00 kuna (kako većina odluči), ali da se gore navedena tri razloga nadodaju u odluku.

Zlatko Potočki slaže se s prijedlogom da se ubace tri opravdana razloga i naknada od 400,00 kuna.

Slavko Ždinjak-komentira kako bi bilo uredu da se samo idući mjesec ne isplati onom tko nije bio na sjednici, jer npr. kada je vršidba netko ne može doći i mi ga kažnjavamo neisplatom naknade.

Ivan Štefanac- smatra da se i u vršidbi može izdvojiti 2-3 sata za sjednicu Općinskog vijeća.

Općinski načelnik- naveo je primjer predsjednika i potpredsjednika Općinskog vijeća, kao i novoizabranog vijećnika Dejana Ljikara koji su u stalnom radnom odnosu u firmama i došli su na sjednicu Općinskog vijeća u radno vrijeme. Oni će to opravdati, odraditi kod svog poslodavca. Svatko može i treba doći na sjednice, a svatko onaj koji iz neopravdanog razloga ne dođe na sjednicu treba ga „kazniti“ s neisplatom naknade.

Općinski načelnik-na kraju rasprave daje prijedlog članka 2. stavka 2. „*Vijećnik u mjesecu u kojem nije nazočio sjednici Općinskog vijeća gubi pravo na paušalnu naknadu iz stavka 1. ovog članka, te sve vrijeme do ponovnog sudjelovanja na sjednici Općinskog vijeća, osim u slučaju opravdanog izostanka zbog bolesti, smrtnog slučaja u užoj obitelji i sudskog poziva što je dužan opravdati odgovarajućim dokumentima“.*

**Predsjednik Općinskog vijeća stavio je prijedlog nadopune članka 2. Odluke na glasanje te je Općinsko vijeće jednoglasno sa 8 glasova „ZA“ usvojilo nadopunu.**

**Nakon toga predsjednik Općinskog vijeća stavio je prijedlog Odluke na glasanje te je Općinsko vijeće jednoglasno sa 8 glasova „ZA“ donijelo**

**Odluku o naknadama vijećnika Općinskog vijeća Općine Tompojevci**

**Točka 5.**

Prijedlog Odluke o izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci

Predsjednik Općinskog vijeća daje riječ Općinskom načelniku Milanu Grubaču, izvjestitelju ove točke. Općinski načelnik - u navedenoj odluci mijenja se u odnosu na prošlu odluku umjesto spremač navodi se domar i koeficijent umjesto 1,46 navodi se 1,55. Osnovicu mijenja načelnik svojom Odlukom.

Predsjednik moli načelnika da pojasni vijećnicima radno mjesto domar.

Općinski načelnik- Općina mora uposliti domara, jer je tako navedeno u natječaju za mjeru 7.4.1. za Društveni dom Mikluševci. Na zapošljavanje domara dobili su se bodovi i moramo ga zaposliti do rujna 2022. godine.

**Općinsko vijeće je bez rasprave jednoglasno sa 8 glasova „ZA“ donijelo**

**Odluku o izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci.**

**Točka 6.**

Prijedlog odluke o osnovici i koeficijentu za obračun plaće te drugim materijalnim pravima Općinskog načelnika i zamjenika Općinskog načelnika iz reda pripadnika rusinske nacionalne manjine Općine Tompojevci

Predsjednik Općinskog vijeća daje riječ Općinskom načelniku Milanu Grubaču, izvjestitelju ove točke.

Općinski načelnik- u Odluci o osnovici i koeficijentu za obračun plaće te drugim materijalnim pravima Općinskog načelnika i zamjenika Općinskog načelnika iz reda pripadnika rusinske nacionalne manjine Općine Tompojevci mijenja se koeficijent za obračun plaće općinskog načelnika na 3,0 a zamjenika općinskog načelnika iz reda pripadnika rusinske nacionalne manjine ostaje isti 1,75. Razlog povećanja koeficijenta za općinskog načelnika je povećan obim poslova iz razloga što je u ovom sazivu ukinuto pravo na zamjenika općinskog načelnika iz reda većinskog naroda.

**Općinsko vijeće je bez rasprave jednoglasno sa 8 glasova „ZA“ donijelo**

**Odluku o osnovici i koeficijentu za obračun plaće te drugim materijalnim pravima Općinskog načelnika i zamjenika Općinskog načelnika Općine Tompojevci.**

**Točka 7.**

Godišnji plan razvoja sustava civilne zaštite na području Općine Tompojevci za 2022. godinu

Predsjednik Općinskog vijeća daje riječ Andrei Horvatović, izvjestiteljici ove točke.

Andrea Horvatović – godišnji plan razvoja sustava civilne zaštite na području Općine Tompojevci za 2022. godinu usvojen je na prošloj sjednici Općinskog vijeća, međutim došlo je do promjene pod točkom 2. „Osposobljavanje člana Stožera CZ Općine Tompojevci, koji nema uvjerenje, planirano je za 09. veljače 2022. godine“ tako ste dobili u materijalima, ali jučer je opet promijenjen datum i gospodin Dujmić iz Službe civilne zaštite Vukovar rekao je da u odluku stavimo 16.03.2022. godine.

**Općinsko vijeće je bez rasprave, jednoglasno sa 8 glasova „ZA“ donijelo**

**Godišnji plan razvoja sustava civilne zaštite na području Općine Tompojevci za 2022. godinu**

PITANJA I PRIJEDLOZI:

Nakon što je iscrpljen usvojeni dnevni red, predsjednik Općinskog vijeća poziva nazočne na postavljanje pitanja.

Nije bilo pitanja niti prijedloga.

KLASA: 021-05/21-01/15

URBROJ: 2196-26-02-22-10

Sjednica završila sa radom u 14,31 sati.

Zapisnik vodila PREDSJEDNIK OPĆINSKOG VIJEĆA

Melita Bitunjac Ivan Štefanac